दांत होंगे काले, खून की कमी वाले लोग इसे पीने से बचें
ग्रीन टी हेल्थ के लिए अच्छी होती है लेकिन क्या आप जानते हैं कि नियमित रूप से ज्यादा ग्रीन टी पीना आपके दांतों पर दाग-धब्बे छोड़ सकता है और लिवर और दिल से जुड़ी कई बीमारियों को दावत भी दे सकता है।
क्या आप रोज ग्रीन टी पीते हैं? कई लोग दिन की शुरुआत शायद इसी से करते होंगे। हेल्थ गुरू एंटीऑक्सीडेंट के अलावा भी इसके कई फायदे गिनाते हैं। हेल्थ को लेकर सजग रहने वाले लोगों की लिस्ट में ये एक जरूरी चीज होती है। ग्रीन टी हेल्थ के लिए अच्छी होती है लेकिन क्या आप जानते हैं कि नियमित रूप से ज्यादा ग्रीन टी पीना आपके दांतों पर दाग-धब्बे छोड़ सकता है और लिवर और दिल से जुड़ी कई बीमारियों को दावत भी दे सकता है। यानी ग्रीन टी आपकी मुस्कान फीकी भी कर सकता है? जैसा कि पुरानी कहावत है, कभी-कभी बहुत अच्छाई भी नुकसानदेह होती है।
स्टोरी में आगे बढ़ने से पहले पोल पर अपनी राय देते चलिए...
चाय में मिलने वाले टैनिन से बेरंग होने लगते हैं दांत
कॉफी, ब्लैक टी, ग्रीन टी या किसी भी तरह की चाय का स्वाद तो हम सबको भाता है, लेकिन चाय के साइड इफेक्ट्स के बारे में हम शायद ज्यादा सजग नहीं हैं। दरअसल, चाय दांतों पर दाग छोड़ सकती है। वास्तव में, चाय में टैनिन की मात्रा अधिक होती है, जो हमारे दांतों के काले रंग और दागदार दिखने की वजह बनती है। ग्रीन टी में भी ये तत्व पाया जाता है। हम सभी के दांतों की सतह पर छोटी-छोटी लकीरें होती हैं, जिन पर आसानी से दाग पड़ सकते हैं। एक बार दाग आ गया तो फिर हमारे दांत काले नजर आने लगते हैं। न्यूयॉर्क स्थित यूनिवर्सिटी ऑफ रोचेस्टर की एक स्टडी कहती है कि ग्रीन टी में पाया जाने वाला फ्लोराइड दांतों की सड़न को रोकने में मददगार तो है, मगर इसमें टैनिक एसिड से दांत खराब हो सकते हैं।
4-5 कप ग्रीन टी दांतों को करती है बेरंग
सहारा डेंटल एंड कॉस्मेटिक क्लिनिक की डॉ. शबिस्तान जावेद कहती हैं कि सिर्फ ग्रीन टी ही नहीं बाकी चाय भी दांतों पर असर करती हैं। इसे बार-बार पीने से दांत अपना प्राकृतिक रंग खो सकते हैं। बहुत लोगों की आदत होती है कि वो पूरे दिन में 4-5 कप ग्रीन टी पीते हैं। साथ ही, उसमें शहद या चीनी मिलाते हैं। यह ग्रीन टी के फायदों को कम कर देता है। गर्म या आइस्ड टी में अतिरिक्त नींबू, चीनी या शहद मिलाने से भी आपके दांत खराब हो सकते हैं।
ग्रीन टी से उल्टी या नींद न आने की शिकायत
ग्रीन टी में भी कैफीन होती है। जिसकी वजह से अगर आप इसे 3-4 कप रोजाना लेते हैं तो इससे नींद न आना, पेट की खराबी, उल्टी, लूज मोशन जैसी परेशानी हो सकती है। इसमें पाए जाने वाले कैटेचिन की वजह से खाने से मिलने वाला आयरन बॉडी तक सही से नहीं पहुंच पाता।
ग्रीन टी के कुछ और भी साइड इफेक्ट्स है, जिसे ध्यान में रखना चाहिए…
पेट से जुड़ी समस्या- ग्रीन टी को बहुत अधिक पीने या खाली पेट लेने पर पेट में जलन हो सकती है। ग्रीन टी में पाया जाने वाला टैनिन आपके पेट में एसिड की मात्रा बढ़ा सकता है। जब पेट में एसिड की मात्रा बढ़ेगी फिर उससे कब्ज, मतली सहित पाचन संबंधी समस्याएं हो सकती हैं।
सिरदर्द-  ग्रीन टी में मिलने वाले कैफीन की वजह से कुछ लोगों को सिरदर्द होने लगता है। जो लोग माइग्रेन से पीड़ित हैं उन्हें कभी-कभार ग्रीन टी का सेवन करना चाहिए है। साथ ही, अगर आपकी बॉडी कैफीन लेने पर रिएक्ट करती है तो ग्रीन टी पीने से बचें।
लिवर की समस्या- ग्रीन टी सप्लीमेंट्स और ग्रीन टी का अधिक सेवन आपके लिवर को खराब कर सकता है और बीमारी हो सकती है। विशेषज्ञों का मानना ​​है कि ऐसा कैफीन की वजह से होता है, जो लिवर पर ज्यादा काम करने का दबाव डाल सकता है।
एनीमिया और आयरन की कमी- ग्रीन टी में एंटीऑक्सीडेंट होते हैं जो इंसान के शरीर में खानपान की चीजों से आयरन सोखने में बाधा डालता है। वेबसाइट सेनचा पर छपी एक रिपोर्ट के मुताबिक, ग्रीन टी के साइड इफेक्ट्स उन लोगों के लिए विशेष रूप से खतरनाक हो सकते हैं जो एनीमिया या ऐसी ही किसी दूसरी बीमारियों से पीड़ित हैं, जो आयरन की कमी की वजह से होती हैं।
ब्लीडिंग डिसऑर्डर- ग्रीन टी कभी-कभी ब्लीडिंग डिसऑर्डर बढ़ा सकता है। हालांकि, ये बहुत रेयर होता है। ग्रीन टी में मिलने वाला कंपाउंड फाइब्रिनोजेन के स्तर को कम करता है। यह एक प्रोटीन होता है, जो घाव या चोट लगने के दौरान खून का थक्का बनाने में मदद करता है।
